section_heading: Karijera
paragraph_text: 1999. godine dobila je ulogu C.J. Cregg - voditeljice odnosa s javnošću Bijele kuće - u seriji Zapadno krilo za koju je osvojila četiri prestižne televizijske nagrade Emmy. Dvije nagrade osvojila je u kategoriji sporedne glumice (2000. i 2001.), a druge dvije u kategoriji glavne glumice (2002. i 2004.). Također je bila nominirana još dva puta - 2003. i 2006. godine. Za nagradu Zlatni globus, za istu ulogu, bila je nominirana četiri puta. Tijekom rada na seriji često je putovala u Washington, jer su sve scene u eksterijeru bile snimane upravo tamo. Također, nekoliko puta susrela se s bivšom tajnicom za press, Dee Dee Myers koja je radila u Clintonovoj administraciji od 1993. do 1994. godine. Janney se s njom susrela u New Yorku kako bi bolje upoznala svoj lik.